তথ্যবিবরণী নম্বর : ১৭৭৬

**বঙ্গবন্ধুকে রক্ষার ব্যর্থতাই দেশে সাম্প্রদায়িক অপশক্তির উত্থান ঘটিয়েছে**

 **-- প্রাণিসম্পদ মন্ত্রী**

ঢাকা, ২৭ চৈত্র (১০এপ্রিল) :

 স্বাধীন বাংলাদেশে জাতির পিতা বঙ্গবন্ধু শেখ মুজিবুর রহমানকে রক্ষার ব্যর্থতাই সাম্প্রদায়িক অপশক্তির উত্থান ঘটিয়েছে বলে মন্তব্য করেছেন মৎস্য ও প্রাণিসম্পদ মন্ত্রী শ ম রেজাউল করিম।

 আজ ‘স্বাধীনতার ঘোষণাপত্রের বিরোধীতা, রাষ্ট্রদ্রোহিতা তুল্য অপরাধ’ শীর্ষক ওয়েবিনারে রাজধানীর বেইলি রোডের সরকারি বাসভবন থেকে সংযুক্ত হয়ে প্রধান অতিথির বক্তব্যে মন্ত্রী এ মন্তব্য করেন।

 একাত্তরের ঘাতক দালাল নির্মূল কমিটির সভাপতি সাংবাদিক শাহরিয়ার কবিরের সঞ্চালনায় বাংলাদেশের স্বাধীনতার ঘোষণাপত্রের রচয়িতা ব্যারিস্টার এম আমীর-উল ইসলাম, নির্মূল কমিটির সহ-সভাপতি বঙ্গবন্ধু অধ্যাপক মুনতাসীর মামুন, সংসদ সদস্য অ্যারোমা দত্ত, বিচারপতি এ এইচ এম শামসুদ্দিন চৌধুরী, ব্যারিস্টার তুরিন আফরোজ, শহীদজায়া পান্না কায়সার, শহীদসন্তান আসিফ মুনীর, দীপক কুমার, আব্দুল হাই, লক্ষ্মী চ্যাটার্জী ওয়েবিনারে অংশগ্রহণ করেন।

 মন্ত্রী বলেন, বঙ্গবন্ধু শেখ মুজিবুর রহমান ১৯৭১ সালের ২৬ মার্চ প্রথম প্রহরে স্বাধীনতার ঘোষণা দেন। সে ঘোষণাটি ১০ এপ্রিল গঠিত স্বাধীন বাংলা সরকার তথা মুজিব নগর সরকার অনুমোদন দেয় এবং এ আলোকে স্বাধীনতার ঘোষণাপত্র প্রণয়ন করা হয়। স্বাধীনতার ঘোষণাপত্রে সাম্য, মানবিক মর্যাদা ও ন্যায়বিচারের কথা উল্লেখ করা ছিল। স্বাধীন বাংলাদেশের সংবিধান বঙ্গবন্ধুর নেতৃত্বে প্রণয়ন ও অনুমোদনের পূর্ব পর্যন্ত বঙ্গবন্ধুর স্বাধীনতার ঘোষণা ও ঘোষণাপত্রই ছিল অন্তর্বর্তীকালীন সংবিধান। তার ভিত্তিতেই পরিচালিত হয়েছিল স্বাধীন বাংলা সরকার। সে সরকারের সঙ্গেই ভারতের মৈত্রী চুক্তি হয়।

 মন্ত্রী আরো বলেন, স্বাধীন বাংলাদেশের অভ্যুদয়ের ভিত্তি ছিল বঙ্গবন্ধুর স্বাধীনতার ঘোষণা। এ ঘোষণা এবং স্বাধীনতার ঘোষণাপত্র বাংলাদেশের সংবিধানের অবিচ্ছেদ্য অংশ। বঙ্গবন্ধুকে হত্যার পর খুনি মোশতাক ও পরবর্তীতে জিয়াউর রহমান অবৈধভাবে ক্ষমতায় এলেও বঙ্গবন্ধুর স্বাধীনতার ঘোষণা নিয়ে তারা কোন বিতর্ক তোলেননি। কিন্তু জিয়ার মৃত্যুর পরে তার তৈরি বিএনপিতে স্বাধীনতাবিরোধী ও প্রতিক্রিয়াশীলদের সম্পৃক্ত করার পরই বঙ্গবন্ধুর স্বাধীনতার ঘোষণাকে বিতর্কিত করার উদ্দেশ্যে জিয়াউর রহমানের কথিত স্বাধীনতার ঘোষণা পাঠকে ‘স্বাধীনতার ঘোষণা’ হিসেবে প্রতিষ্ঠিত করার অপচেষ্টা চালানো হয়।

 শ ম রেজাউল করিম বলেন, মুক্তিযুদ্ধের পক্ষের শক্তি যেভাবে বঙ্গবন্ধুর নেতৃত্বে ঐক্যবদ্ধ হয়ে আন্দোলন ও স্বাধীনতা যুদ্ধ করেছিল, স্বাধীনতা পরবর্তীতে তাদের কেউ কেউ বঙ্গবন্ধুর নেতৃত্বে সম্মিলিতভাবে রাষ্ট্র পরিচালনা ও পুনর্গঠনে ভূমিকা না রেখে বরং যুদ্ধবিধ্বস্ত দেশে অস্থিতিশীলতা সৃষ্টি করেছিল। সেই সুযোগে স্বাধীনতাবিরোধী দেশি-বিদেশি চক্র বঙ্গবন্ধুকে হত্যা করে মুক্তিযুদ্ধের চেতনার বাংলাদেশকে হত্যা করেছিল। এ জন্য সাম্প্রতিক সময়ে সাম্প্রদায়িক অপশক্তির উত্থান নতুন করে মুক্তিযুদ্ধের পক্ষের সকলকে একাত্তর সালের মতো ঐক্যবদ্ধ হবার তাগিদ দিচ্ছে।

#

ইফতেখার/সাহেলা/সঞ্জীব/জয়নুল/২০২১/২১১০ঘণ্টা

তথ্যবিবরণী নম্বর : ১৭৭৫

**সাংবাদিক হাসান শাহরিয়ারের মৃত্যুতে সেতু মন্ত্রীর শোক**

ঢাকা, ২৭ চৈত্র (১০ এপ্রিল) :

 জাতীয় প্রেসক্লাবের সাবেক সভাপতি ও দৈনিক ইত্তেফাকের সাবেক নির্বাহী সম্পাদক হাসান শাহরিয়ারের মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতু মন্ত্রী ওবায়দুল কাদের ।

 আজ এক শোকবার্তায় মন্ত্রী প্রয়াত হাসান শাহরিয়ারের শোকসন্তপ্ত পরিবারের প্রতি গভীর সমবেদনা জানান এবং তাঁর বিদেহী আত্মার মাগফিরাত কামনা করেন।

#

ওয়ালিদ/সাহেলা/সঞ্জীব/আব্বাস/২০২১/২১১০ ঘণ্টা

তথ্যবিবরণী নম্বর : ১৭৭৪

**সারা দেশে গত ২৪ ঘণ্টায় ১ লাখ ৫৬ হাজার ৬৪৬ জনের ভ্যাকসিন গ্রহণ**

ঢাকা, ২৭ চৈত্র (১০ এপ্রিল) :

 গত ২৪ ঘণ্টায় সারাদেশে মোট ১ লাখ ৫৬ হাজার ৬৪৬ জন ভ্যাকসিন গ্রহণ করেছেন। এদের মধ্যে প্রথম ডোজে ১৯ হাজার ৯৪৩ জন এবং দ্বিতীয় ডোজে ১ লাখ ৩৬ হাজার ৭০৩ জন ভ্যাকসিন গ্রহণ করেন। প্রথম ডোজে পুরুষ ১২ হাজার ৩১১ জন এবং মহিলা ৭ হাজার ৬৩২ জন ভ্যাকসিন গ্রহণ করেন। দ্বিতীয় ডোজে পুরুষ ৯৬ হাজার ৫৫৯ জন এবং মহিলা ৪০ হাজার ১৪৪ জন ভ্যাকসিন গ্রহণ করেন।

 এ নিয়ে সারা দেশে গত ২৭ জানুয়ারি থেকে ১০ এপ্রিল পর্যন্ত সর্বমোট ভ্যাকসিন গ্রহীতার সংখ্যা ৫৮ লাখ ২১ হাজার ৪৭৬ জন। এদের মধ্যে প্রথম ডোজে পুরুষ ৩৪ লাখ ৭৪ হাজার ৮৮০ জন এবং মহিলা ২১ লাখ ২৮ হাজার ৫৭০ জন ভ্যাকসিন গ্রহণ করেন। দ্বিতীয় ডোজে পুরুষ ১ লাখ ৫৭ হাজার ৮৭ জন এবং মহিলা ৬০ হাজার ৯৩৯ জন ভ্যাকসিন গ্রহণ করেন।

 উল্লেখ্য, এখন পর্যন্ত সরকার কর্তৃক তৈরিকৃত সুরক্ষা অ্যাপে মোট ৭০ লাখ ১৮ হাজার ১৫০ জন ভ্যাকসিন গ্রহণের জন্য নিবন্ধন করেছেন।

#

মিজানুর/সাহেলা/সঞ্জীব/আব্বাস/২০২১/২০৪০ ঘণ্টা

তথ্যবিবরণী নম্বর : ১৭৭৩

**সবাইকে কোভিড-১৯ টিকার কোর্স সম্পন্ন করতে খাদ্যমন্ত্রীর আহ্বান**

ঢাকা, ২৭ চৈত্র (১০এপ্রিল) :

 সবাইকে কোভিড-১৯ টিকার কোর্স সম্পন্ন করতে আহ্বান জানিয়েছেন খাদ্যমন্ত্রী সাধন চন্দ্র মজুমদার।

 আজ রাজধানীর শ্যামলীতে ২৫০বেড টিবি হাসপাতালে কোভিড-১৯ টিকার দ্বিতীয় ডোজ গ্রহণ শেষে এ আহ্বান জানান মন্ত্রী। টিকা গ্রহণ শেষে তিনি কিছু সময় অপেক্ষা করেন। এসময় তিনি শারীরিকভাবে সম্পূর্ণ সুস্থ আছেন এবং কোন পরিবর্তন অনুভব করছেন না বলে জানান।

 মন্ত্রী সকলের প্রতি আহ্বান জানিয়ে বলেন, ভ্যাকসিন নিন, নিজে সুস্থ থাকুন, পরিবারকে সুস্থ রাখুন; সর্বোপরি জাতিকে সুস্থ রাখতে সাহায্য করুন। কোনো অপপ্রচারে কেউ বিভ্রান্ত হবেন না। কোভিড টিকার কোর্স সম্পন্ন করার পাশাপাশি স্বাস্থ্যবিধিও মেনে চলতে হবে; বাইরে গেলে সবাইকে অবশ্যই মাস্ক পরিধান করতে হবে এবং সামাজিক দূরত্ব মেনে চলতে হবে, বলেন মন্ত্রী।

 দ্রুততম সময়ের মধ্যে দেশের জনগণের জন্য করোনা ভ্যাকসিনের ব্যবস্থা করায় এসময় তিনি প্রধানমন্ত্রী শেখ হাসিনাকে ধন্যবাদ জানান।

 উল্লেখ্য, গত ৮ ফেব্রুয়ারি একই হাসপাতালে কোভিড-১৯ টিকার ১ম ডোজ গ্রহণ করেন মন্ত্রী।

#

মেহেদী/সাহেলা/সঞ্জীব/জয়নুল/২০২১/২০১০ঘণ্টা

তথ্যবিবরণী নম্বর : ১৭৭২

**আনোয়ারা উপজেলা সংযোগ সড়ক ও কর্ণফুলী টানেল সংযোগ**

**সড়ক উদ্বোধন করলেন সড়ক পরিবহন ও সেতু মন্ত্রী**

ঢাকা, ২৭ চৈত্র (১০ এপ্রিল) :

 চট্টগ্রামের আনোয়ারা উপজেলা সংযোগ সড়কসহ কর্ণফুলী টানেল সংযোগ সড়ক (শিকলবাহা-আনোয়ারা) চারলেনে উন্নীতকরণ প্রকল্পের নির্মাণ কাজ উদ্বোধন করেছেন সড়ক পরিবহন ও সেতু মন্ত্রী ওবায়দুল কাদের।

 আজ নিজ বাসভবন হতে ভিডিও কনফারেন্সের মাধ্যমে মন্ত্রী সড়কের নির্মাণ কাজ উদ্বোধন করেন।

 মন্ত্রী বলেন, যোগাযোগ অবকাঠামো নির্মাণের মাধ্যমে দেশের জনগণের আর্থসামাজিক উন্নয়নের লক্ষ্যে দ্রুত, নিরবচ্ছিন্ন ও নিরাপদ মহাসড়ক নেটওয়ার্ক গড়ে তুলতে সড়ক পরিবহন ও মহাসড়ক বিভাগ নিরলস কাজ করে যাচ্ছে। দক্ষিণ চট্টগ্রামের আনোয়ারা উপজেলায় কোরিয়ান ইপিজেড, চাইনিজ ইকোনমিক জোন প্রতিষ্ঠা করা হয়েছে। কর্ণফুলী নদীর তলদেশ দিয়ে নির্মাণ করা হচ্ছে বঙ্গবন্ধু শেখ মুজিবুর রহমান (কর্ণফুলী) টানেল। টানেল সংযোগ সড়কটি আনোয়ারার উপর দিয়ে বন্দরনগরী চট্টগ্রামের সাথে পর্যটন নগরী কক্সবাজারকে সংযুক্ত করবে।

 মন্ত্রী আরো বলেন, শিকলবাহা (ওয়াই জংশন)-আনোয়ারা সড়কটি গুরুত্বপূর্ণ একটি মহাসড়ক। এছাড়া পটিয়া-আনোয়ারা-বাঁশখালী সড়কের পাশে কর্ণফুলী টানেলের যোগাযোগ ব্যবস্থার উন্নয়নও জরুরি। এ বাস্তবতায় শিকলবাহা (ওয়াই জংশন) হতে কালাবিবির দীঘি পর্যন্ত প্রায় আট কিলোমিটার এবং আনোয়ারা সদর উপজেলা হতে কালাবিবির দীঘি পর্যন্ত প্রায় সাড়ে তিন কিলোমিটারসহ মোট সাড়ে ১১ কিলোমিটার মহাসড়ক চারলেনে উন্নীতকরণ এ প্রকল্পটি গ্রহণ করা হয়। প্রকল্পটি বাস্তবায়নে প্রায় ৪০৭ কোটি টাকা ব্যয় নির্ধারণ করা হয়েছে বলে তিনি উল্লেখ করেন।

 প্রকল্পের আওতায় প্রায় সাড়ে ১১ কিলোমিটার মহাসড়ক চার লেনে উন্নীতকরণ ছাড়াও শিকলবাহা (ওয়াই জংশন), কর্ণফুলী টানেল সংযোগস্থল এবং কালাবিবির দীঘিতে তিনটি ইন্টারসেকশন নির্মাণ করা হবে। এছাড়া প্রকল্পের আওতায় ১৬টি বক্স কালভার্ট, আড়াই কিলোমিটার আরসিসি প্যালাসাইডিং, ভূমি অধিগ্রহণ, মহাসড়কে বৃক্ষরোপণসহ অন্যান্য আনুষঙ্গিক কাজ সম্পন্ন করা হবে বলেও তিনি উল্লেখ করেন।

 উদ্বোধন অনুষ্ঠানে অনলাইনে সংযুক্ত ছিলেন সড়ক পরিবহন ও মহাসড়ক বিভাগের সচিব মোঃ নজরুল ইসলাম, সড়ক ও জনপথ অধিদপ্তরের প্রধান প্রকৌশলী মোঃ আব্দুস সবুর, সড়ক ও জনপথ অধিদপ্তর চট্টগ্রাম জোনের অতিরিক্ত প্রধান প্রকৌশলী মোঃ আব্দুল ওয়াহিদ, চট্টগ্রামের জেলা প্রশাসক মোঃ আমিনুর রহমান এবং প্রকল্প পরিচালকসহ সংশ্লিষ্ট অন্যান্য কর্মকর্তা।

#

ওয়ালিদ/সাহেলা/সঞ্জীব/আব্বাস/২০২১/১৮১৪ ঘণ্টা

তথ্যবিবরণী নম্বর : ১৭৭১

**সাংবাদিক হাসান শাহরিয়ারের মৃত্যুতে মন্ত্রীবর্গের শোক**

ঢাকা, ২৭ চৈত্র (১০ এপ্রিল) :

 জাতীয় প্রেসক্লাবের সাবেক সভাপতি ও দৈনিক ইত্তেফাকের সাবেক নির্বাহী সম্পাদক হাসান শাহরিয়ারের মৃত্যুতে গভীর শোক ও দুঃখ প্রকাশ করেছেন পররাষ্ট্র মন্ত্রী ড. এ কে আব্দুল মোমেন; পরিকল্পনা মন্ত্রী এম এ মান্নান; বিজ্ঞান ও প্রযুক্তি মন্ত্রী স্থপতি ইয়াফেস ওসমান এবং ডাক ও টেলিযোগাযোগ মন্ত্রী মোস্তাফা জব্বার।

 আজ পৃথক শোকবার্তায় তাঁরা মরহুমের আত্মার মাগফিরাত কামনা করেন এবং শোকসন্তপ্ত পরিবারের প্রতি সমবেদনা জানান।

 #

তৌহিদুল/সাহেলা/সঞ্জীব/আব্বাস/২০২১/২০২৬ ঘণ্টা

তথ্যবিবরণী নম্বর : ১৭৭০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৭ চৈত্র (১০ এপ্রিল) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৬ হাজার ৭৭ জনের নমুনা পরীক্ষা করে ৫ হাজার ৩৪৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৬ লাখ ৭৮ হাজার ৯৩৭ জন।

 গত ২৪ ঘণ্টায় ৭৭জন-সহ এ পর্যন্ত ৯ হাজার ৬৬১ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৭২ হাজার ৩৭৮ জন।

#

দলিল/সাহেলা/সঞ্জীব/আব্বাস/২০২১/১৭৫৫ ঘণ্টা

তথ্যবিবরণী নম্বর : ১৭৬৯

**পরিবেশ অধিদপ্তরের মহাপরিচালকের মৃত্যুতে তথ্য ও সম্প্রচার মন্ত্রীর শোক**

ঢাকা, ২৭ চৈত্র (১০ এপ্রিল) :

 পরিবেশ অধিদপ্তরের মহাপরিচালক অতিরিক্ত সচিব ড. এ কে এম রফিক আহাম্মদের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং সাবেক পরিবেশমন্ত্রী ড. হাছান মাহমুদ।

 ড. হাছান মাহমুদ পরিবেশমন্ত্রী থাকাকালে ড. রফিক তাঁর একান্ত সচিব ছিলেন উল্লেখ করে বলেন, চাকুরী জীবনে ড. রফিকের একনিষ্ঠতা দেশের সিভিল সার্ভিস অঙ্গনে স্মরণীয় হয়ে থাকবে।

মন্ত্রী মরহুমের আত্মার শান্তি কামনা করেন এবং শোকাহত পরিবারের প্রতি গভীর সমবেদনা জানান।

#

আকরাম/কামাল/রেজ্জাকুল/শামীম/২০২১/১৬২৫ ঘণ্টা

তথ্যবিবরণী নম্বর : ১৭৬৮

**তারুণ্যের মেধা ও প্রযুক্তির মাধ্যমে ডিজিটাল বাংলাদেশ গড়তে হবে**

 **-আইসিটি প্রতিমন্ত্রী**

ঢাকা, ২৭ চৈত্র (১০ এপ্রিল) :

 তথ্য ও যোগাযোগ প্রতিমন্ত্রী জুনাইদ আহমেদ পলক বলেছেন, চতুর্থ শিল্পবিপ্লবের চ্যালেঞ্জকে সুযোগ হিসেবে নিতে হবে। এ জন্য অংশীদারিত্বের মাধ্যমে তারুণ্যের মেধা ও প্রযুক্তির শক্তিকে কাজে লাগিয়ে অন্তর্ভুক্তিমূলক ডিজিটাল বাংলাদেশ গড়তে হবে।

 প্রতিমন্ত্রী আজ ইনোভেশন এন্ড ডেভলপমেন্ট অ্যাসোসিয়েটসের উদ্যোগে ‘ডিজিটাল বাংলাদেশ অভিযাত্রার অর্জন ও ভবিষ্যত গন্তব্য’ শীর্ষক ওয়েবিনারে প্রধান অতিথির বক্তৃতায় এসব কথা বলেন।

 পলক বলেন, দেশে একটি ইনোভেশন ইকো সিস্টেম গড়ে তুলতে  শিক্ষা অবকাঠামো পরিবর্তন করে অ্যাক্টিভ লার্নিং ও হাতে কলমে প্রশিক্ষণ, গবেষণা ও সমস্যা সমাধান এবং প্রযুক্তিগত উৎকর্ষ সাধনে অগ্রাধিকার দিতে হবে। তিনি উদ্ভাবনী ইকোসিস্টেম গড়ে তুলতে কপিরাইট ও ট্রেডমার্ক ব্যবস্থাপনাকে আরো সহজ করার পরামর্শ দেন।

 তিনি বলেন, ডিজিটাল বাংলাদেশ রূপকল্প বাস্তবায়নে ইতোমধ্যে সরকারি মৌলিক সেবার ৯০ শতাংশ চলে এসেছে অনলাইনে। মোট জনসংখ্যার প্রায় ৯০ শতাংশ মানুষই এখন ইন্টারনেটে সংযুক্ত হতে পারছেন। আইটি ও আইটিইএস খাতে কর্মসংস্থান সৃষ্টি হয়েছে ১৫ লক্ষাধিক তরুণ-তরুণীর। চলতি বছরেই ২০ লাখের বেশি কর্মসংস্থান সৃষ্টি করে স্থানীয় চাহিদা মিটিয়ে বৈদেশিক মুদ্রা আয়ের মাধ্যমে এই খাত থেকে ৫ বিলিয়ন ডলার আয় করবে। ২০২৫ সালের মধ্যে এই আয় ১০ বিলিয়ন ডলারে পৌঁছে যাবে বলেও তিনি আশাবাদ ব্যক্ত করেন ।

 বিশ্বব্যাংকের পরামর্শক হুসাইন সামাদের সঞ্চালনায় ওয়েবিনারে সভাপতিত্ব করেন প্রধানমন্ত্রীর সাবেক মূখ্য সচিব আবুল কালাম আজাদ।

 আলোচক হিসেবে অংশ নেন এটুআই নীতি উপদেষ্টা আনীর চৌধুরী, বিডার সাবেক চেয়ারম্যান কাজী আমিনুল ইসলাম, ডেটাসফট ব্যবস্থাপনা পরিচালক মাহবুব জামান, এসবিকে টেকভেঞ্চার এর প্রতিষ্ঠাতা সোনিয়া বশির কবির এবং তারেক এম বরকতুল্লাহ ওয়েবিনারে নিজেদের প্রস্তাবনাগুলো তুলে ধরেন।

 #

শহিদুল/কামাল/রেজ্জাকুল/শামীম/২০২১/১৫৪৫ ঘণ্টা

তথ্যবিবরণী নম্বর : ১৭৬৭

**সাংবাদিক হাসান শাহরিয়ারের মৃত্যুতে তথ্য ও সম্প্রচার মন্ত্রীর শোক**

ঢাকা, ২৭ চৈত্র (১০ এপ্রিল) :

 জাতীয় প্রেসক্লাবের সাবেক সভাপতি ও দৈনিক ইত্তেফাকের সাবেক নির্বাহী সম্পাদক হাসান শাহরিয়ারের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহমুদ।

 ড. হাছান মাহমুদ এক শোকবার্তায় বলেন, হাসান শাহরিয়ারের দীর্ঘ একনিষ্ঠ সাংবাদিক জীবন গণমাধ্যম অঙ্গনে স্মরণীয় হয়ে থাকবে।

 মন্ত্রী মরহুমের আত্মার মাগফেরাত কামনা করেন এবং শোকসন্তপ্ত পরিবারের প্রতি সমবেদনা জানান।

 #

আকরাম/কামাল/রেজ্জাকুল/শামীম/২০২১/১৪২৬ ঘণ্টা

তথ্যবিবরণী নম্বর : ১৭৬৬

**অরাজকতা সৃষ্টির চেষ্টা করলে সরকার কঠোর ব্যবস্থা নিবে**

 **-আইনমন্ত্রী**

ঢাকা, ২৭ চৈত্র (১০ এপ্রিল) :

 আইন, বিচার ও সংসদ বিষয়ক মন্ত্রী আনিসুল হক বলেছেন, দেশে কেউ অরাজকতা সৃষ্টি কিংবা জনগণের সম্পদ বা জানমালের ক্ষতি করার চেষ্টা করলে সরকার তার বিরুদ্ধে কঠোর ব্যবস্থা নিবে।

 আজ রাজধানীর কুর্মিটোলা আর্মস ফোর্সেস মেডিকেল কলেজ হাসপাতালে কোভিড-১৯ এর দ্বিতীয় ডোজের টিকা নেওয়ার পর সাংবাদিকদের প্রশ্নের জবাবে তিনি এসব কথা বলেন।

 আইনমন্ত্রী বলেন, জনগণ তাদের সেবা করার দায়িত্ব পালনের জন্য শেখ হাসিনার সরকারকে ভোট দিয়েছেন। সেখানে কেউ ব্যাঘাত ঘটানোর চেষ্টা করলে সরকার অবশ্যই আইনানুগ ব্যবস্থা নিবে। রাষ্ট্রের বিরুদ্ধে জিহাদ ঘোষণা ও সাম্প্রদায়িক কর্মকাণ্ড প্রতিরোধ করার জন্য বাংলাদেশে কার্যকর আইন আছে বলেও তিনি সতর্ক করে দেন।

 কোভিড ১৯ এর টিকা নেওয়া প্রসঙ্গে তিনি বলেন, দ্বিতীয় ডোজের টিকা নিলে এই রোগের তীব্রতা কমে যাবে। সেজন্য তিনি সকলকে দ্বিতীয় ডোজের টিকা নেওয়ার অনুরোধ জানান।

 #

রেজাউল/কামাল/রেজ্জাকুল/শামীম/২০২১/১৪১১ ঘণ্টা

তথ্যবিবরণী নম্বর : ১৭৬৫

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ২৭ চৈত্র (১০ এপ্রিল) :

 সরকারি-বেসরকারি টিভি চ্যানেলসহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হল :

 **মূলবার্তা :**

 ‘১২ এপ্রিল শেষ হচ্ছে অমর একুশে বইমেলা ২০২১-সংস্কৃতি প্রতিমন্ত্রী কে এম খালিদ।’

#

ফয়সল/কামাল/রেজ্জাকুল/শামীম/২০২১/১৩৫২ ঘণ্টা

তথ্যবিবরণী নম্বর : ১৭৬৪

**হাসান শাহরিয়ারের মৃত্যুতে তথ্য ও সম্প্রচার প্রতিমন্ত্রীর শোক**

ঢাকা, ২৭ চৈত্র (১০ এপ্রিল) :

 জাতীয় প্রেসক্লাবের সাবেক সভাপতি ও দৈনিক ইত্তেফাকের সাবেক নির্বাহী সম্পাদক হাসান শাহরিয়ারের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার প্রতিমন্ত্রী ডা. মুরাদ হাসান।

 প্রতিমন্ত্রী বলেন, হাসান শাহরিয়ার ক্ষুরধার লেখনীর মাধ্যমে একটি আলোকিত সমাজ বিনির্মাণ করতে চেয়েছেন। মুক্তবুদ্ধি ও মুক্তচিন্তার বিকাশে তাঁর সাহসী অঙ্গীকার আমাদের অনুপ্রেরণার উৎস হয়ে থাকবে। যখন অশুভের আস্ফালন আমাদের অনন্য অর্জনসমূহের দিকে ভ্রুকুটি নিক্ষেপ করছে, তখন তাঁর মতো প্রগতিশীল চেতনার মানুষের চলে যাওয়া আমাদের বেদনাবিধুর করে রাখবে।

 এক শোকবার্তায় তিনি মরহুমের আত্মার মাগফেরাত কামনা করেন এবং শোকসন্তপ্ত পরিবারের প্রতি সমবেদনা জানান।

 #

তুহিন/কামাল/রেজ্জাকুল/শামীম/২০২১/১৩৫০ ঘণ্টা

তথ্যবিবরণী নম্বর : ১৭৬৩

**সুস্থ জাতি গঠনে ক্রীড়া চর্চার ভূমিকা অপরিসীম**

 **-গণপূর্ত প্রতিমন্ত্রী**

ময়মনসিংহ, ২৭ চৈত্র (১০ এপ্রিল) :

 গৃহায়ন ও গণপূর্ত প্রতিমন্ত্রী শরীফ আহমেদ বলেছেন, সুস্থ জাতি গঠনে ক্রীড়া চর্চার ভূমিকা অপরিসীম।

 গতকাল ময়মনসিংহ জিমনেসিয়ামে বাংলাদেশ অলিম্পিক অ্যাসোসিয়েশন আয়োজিত বঙ্গবন্ধু নবম বাংলাদেশ গেমস ২০২০ এর পুরস্কার বিতরণ অনুষ্ঠানে প্রধান অতিথির বক্তব্যে তিনি এ কথা বলেন।

 প্রতিমন্ত্রী বলেন, দেহ ও মনের সুস্থতার জন্য সুশিক্ষার পাশাপাশি খেলাধুলা ও সংস্কৃতি চর্চা অপরিহার্য। জাতির পিতা বঙ্গবন্ধু শেখ মুজিবুর রহমান একজন দক্ষ রাজনীতিবিদের পাশাপাশি একজন ক্রীড়ানুরাগী ছিলেন। তাঁর উৎসাহ ও অনুপ্রেরণা দেশের ক্রীড়াবিদদের আত্মবিশ্বাসের ভিত্তি ছিল। প্রধানমন্ত্রী শেখ হাসিনাও খেলাধুলার উন্নয়নের জন্য নিরলস কাজ করে যাচ্ছেন। এ ধারাবাহিকতা বজায় থাকলে ভবিষ্যতে এদেশের ক্রীড়াবিদগণ বিশ্বে বাংলাদেশকে একটি সম্মানের আসনে প্রতিষ্ঠা করতে সক্ষম হবে।

 উল্লেখ্য, বাংলাদেশ অলিম্পিক অ্যাসোসিয়েশন ১-৯ এপ্রিল দেশের বিভিন্ন স্তরে বঙ্গবন্ধুর নবম বাংলাদেশ গেমস ২০২০ প্রতিযোগিতার আয়োজন করা হয়।

 #

রেজাউল/কামাল/রেজ্জাকুল/শামীম/২০২১/১২৩৮ ঘণ্টা

তথ্যবিবরণী নম্বর : ১৭৬২

**পরিবেশ অধিদপ্তরের মহাপরিচালকের মৃত্যুতে জনপ্রশাসন প্রতিমন্ত্রীর শোক**

ঢাকা, ২৭ চৈত্র (১০ এপ্রিল) :

 পরিবেশ অধিদপ্তরের মহাপরিচালক ড. এ কে এম রফিক আহাম্মদের মৃত্যুতে গভীর শোক ও দুঃখ প্রকাশ করেছেন জনপ্রশাসন প্রতিমন্ত্রী ফরহাদ হোসেন।

 আজ এক শোকবার্তায় প্রতিমন্ত্রী বলেন, ড. এ কে এম রফিক আহাম্মদ ছিলেন একজন নিষ্ঠাবান কর্মকর্তা। তাঁর মৃত্যুতে দেশ এক দেশপ্রেমিক কর্মকর্তাকে হারালো।

 প্রতিমন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

শিবলী/কামাল/রেজ্জাকুল/শামীম/২০২১/১১.১৭ ঘণ্টা

তথ্যবিবরণী নম্বর : ১৭৬১

**পরিবেশ অধিদপ্তরের মহাপরিচালকের মৃত্যুতে পরিবেশ মন্ত্রী ও উপমন্ত্রীর শোক**

ঢাকা, ২৭ চৈত্র (১০ এপ্রিল) :

 পরিবেশ অধিদপ্তরের মহাপরিচালক ড. এ কে এম রফিক আহাম্মদ এর মৃত্যুতে গভীর শোক ও দুঃখ প্রকাশ করেছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন ও উপমন্ত্রী হাবিবুন নাহার।

 পৃথক শোকবার্তায় মন্ত্রী ও উপমন্ত্রী বলেন, ড. এ কে এম রফিক আহাম্মদ ছিলেন একজন সৎ ও দক্ষ কর্মকর্তা। কর্মজীবনে তিনি দেশের পরিবেশ সংরক্ষণ এবং জলবায়ু পরিবর্তনের বিরূপ প্রভাব মোকাবিলায় গুরুত্বপূর্ণ ভূমিকা পালন করেছেন। কর্মনিষ্ঠ এ কর্মকর্তার মৃত্যুতে দেশের অপূরণীয় ক্ষতি হলো।

 মন্ত্রী ও উপমন্ত্রী মরহুরেমর বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি সমবেদনা জানান।

 এছাড়াও পরিবেশ, বন ও জলবায়ু পরিবর্তন সচিব জিয়াউল হাসান ড. এ কে এম রফিক আহাম্মদ এর মৃত্যুতে শোকপ্রকাশ করেছেন।

#

দীপংকর/কামাল/রেজ্জাকুল/শামীম/২০২১/১১.২৬ ঘণ্টা